SVARER KRITIKERNE: Hans Erik Dyvik Husby sier han bare vil la andre dra nytte av kunnskapen han selv har fått. Foto: Marius Knutsen, VG.

Hank om scientologikritikken: - Jeg blir tillagt motiver jeg ikke har

(VG Nett) Hans Erik Dyvik Husby (39) blir kritisert for å spre scientologipropaganda. Nå slår han tilbake og mener kritikken skyldes kunnskapsløshet.

Oppdatert 3. november 2011

Artikkelen er over åtte år gammel

FAKTA Hans Erik Dyvik Husby ble kjent som Hank von Helvete, frontfigur i Turboneger. For tiden er han aktuell som dommer i Idol.

Han slet lenge med narkotikaavhengighet, men ble rusfri etter et opphold på Narconon på slutten av 00-tallet.

Narconons behandlingsopplegg er basert på læren til grunnleggeren av scientologikirken, L Ron Hubbard, og er omstridt.

Etter at Husby ble rusfri, har han jobbet med sin manager og venn Trygve Haug, som er scientolog. Sammen har de blant annet sendt materiale skrevet av Hubbard til rektorer på norske skoler.

Selv har Husby hele tiden avvist at han er scientolog. Vis mer

- Kunnskapen jeg sprer handler om at hvis vi ikke lærer gutter å respektere jenter, kan de begynne å voldta jentene. Og hvis du tar drugs, risikerer du store skader. Hvis noen hoier og roper at det er scientologi, er det ikke hos meg problemet ligger, sier Husby til VG Nett.

I onsdagens utgave av Dagbladet kritiseres den tidligere Turboneger-vokalisten av kunnskapsminister Kristin Halvorsen for å spre materiale fra scientologibevegelsen.

Årsaken er at han gjennom sin organisasjon Oslo Peace Program har sendt ut DVD-er til norske skoler, blant annet «Veien til lykke», skrevet av scientologi-grunnlegger L Ron Hubbard.

- Dette skal absolutt ikke inn i norsk skole. Det virker overfladisk og lite seriøst. Dette hører ikke hjemme som en del av et seriøst materiale, med mindre elevene skal læres opp i kritisk tankegang, sier Halvorsen til Dagbladet.

- Skaper dramatikk

Husby selv avviser overfor VG Nett at de har sendt ut materiale for å fremme scientologi.

- Det er ingenting nytt at noen elsker å bruke scientologiordet for å skape dramatikk. I mange år har jeg jobbet med å spre ikke-religiøs og ikke-politisk kunnskap. Jeg er ikke medlem av scientologi-kirken, men har brukt L Ron Hobbards kunnskaper som er av ikke-religøs og ikke-politisk karakter for å løse et narkotikaproblem selv, sier han, og fortsetter:

- Jeg vil ha menneskerettigheter og etikk inn i mental og sosial helse. Hvis man har et problem skal man få hjelp, ikke piller og elektrisk sjokk. Det handler ikke om scientologi, men om kunnskap og menneskerettigheter.

Han sier også han ikke er medlem av noe religiøst samfunn, bortsett fra den norske statskirken. I tillegg jobber han for Kirkens bymisjon.

- Men jeg blir aldri angrepet for å snikprotestantisere, skyter han inn.

- Boken hjalp meg

- Men hvorfor sender dere ut «Veien til lykke», og ikke materiale fra for eksempel Kirkens bymisjon eller statskirken?

NÆRE VENNER: Hans Erik Dyvik Husby og Trygve Haug sammen i 2007. Foto: Tomm Christiansen, VG.

- Jeg har ikke sett en etikk-kodeks basert på sunn fornuft, som er ikke-religiøs og ikke-politisk, noe annet sted. Og da jeg brukte «Veien til lykke» i mitt liv, hjalp det for meg. Boken handler om å ta ansvar, vite hva du har å velge mellom og behandle folk med høflighet, respekt og forståelse, og det kan man enes om enten man er kristen, muslim, ateist eller satanist.

- Men L Ron Hubbard er jo grunnlegger av scientologien?

- Det er ikke alt av hans materiale som har et formål om å gå inn i det religiøse og åndelige. Noen ting handler om det humanitære og idealistiske, ting man kan enes om, sier Husby.

- Forvirring

- Hvorfor tror du scientologien til stadighet dras inn, hvis du mener den ikke har noe med saken å gjøre?

- Det er bare forvirring og dramatisering. Hvis folk tror de kan rope ut et skummelt ord og tro det skal handle om kunnskap og menneskerettigheter, tar de feil, sier han.

Han mener det er surrealistisk at han ble sett på som en maskot for hele nasjonen da han «var på drugs, var smart i kjeften og ropte Sell your body to the night», mens han nå får kritikk.

- Når jeg sier at jeg har gjort så mye feil og kanskje kan lære andre at man kan snu alle feil til en rett, og det blir angrepet, ser jeg bare at kunnskapen om hva folk angriper er ekstremt lav. Det slår meg at det ikke er hva jeg sier som er problemet, det er det at jeg sier noe. Da er det bare kunnskapsløshet.

Les også: - Hank skremmer pasienter

Vil gi et tilbud

- Hvordan opplever du angrepene på deg?

- Jeg ser at mye av det jeg presiserer ikke er forstått eller opplyst om på en riktig måte. Jeg blir tillagt mye mer egenskaper og motiver enn det jeg selv har.

- Så du mener angrepet er en misforståelse?

- Hvis kunnskapsministeren mener dette er scientologipropaganda, må jeg spørre: Hvordan blir du scientolog ved å behandle folk med respekt? Det hadde vært veldig fint om hun kunne sett filmen og gjort seg opp sin egen mening.

Husby opplever ikke det han gjør som propaganda, men sier det er et tilbud for de som vil lese og gjøre seg opp sine egne meninger.

- Jeg har aldri prøvd å overbevise folk om noe de ikke tror på selv. Jeg har mine kunnskaper, og hvis folk vil lese det for å gjøre seg opp en mening, er de hjertelig velkomne til det.

Publisert: 03.11.11 kl. 07:32 Oppdatert: 03.11.11 kl. 09:30